ФIы зыщIэнур щхьэусыгъуэ лъыхъуэркъым
КъБР-м и Лъэпкъ музейм сурэтыщI ныбжьыщIэхэм я IэдакъэщIэкIхэр щызэхуэхьэса «ДыгъафIэ махуэ» псапащIэ гъэлъэгъуэныгъэ къыщызэIуахащ.
Полковник Мэржэхъу Мухьэмэд
Сурэт хэдыкIахэр, живопись, графикэ, гуащэ зэмыщхьхэр, пхъэм къыхабзыкIа хьэпшыпхэр, унэлъащIэхэр, цым къыхэщIыкIауэ тхыпхъэщIыпхъэкIэ гъэщIэрэщIа алэрыбгъухэр, щыгъэкIэ бла тхьэгъухэмрэ Iэпщэхъухэмрэ, нэгъуэщI дахагъэ куэдми ущрихьэлIэрт пэшым. Мы гъэлъэгъуэныгъэм уи нэм къыщыфIэнэхэр къыщыпщэху хъунут. Музейм и лэжьакIуэхэм къызэрыхагъэщамкIэ, абы къыхэкI ахъшэр адэ-анэм я нэIэ щIэмыту къэна сабийхэм щакIэлъыплъу Налшык дэт Сабий унэм иратынущ.
Лъэпкъ музейм и хъумакIуэ нэхъыщхьэ Топаловэ Иринэ зэIущIэр къыщызэIуихым выставкэм хэт ныбжьыщIэхэм фIыщIэ псалъэкIэ захуигъэзащ.
— Адэ-анэм я нэIэ щIымыту къэна сабийхэм защIэдгъэкъуэну Iэма-лыфI дызэриIэм къищынэмыщIауэ, сурэтыщI ныбжьыщIэхэри къацIыхуну, дяпэкIи мы Iуэхур къахуэщхьэпэжыну сыщогугъ, — жиIащ Топаловэм.
КъБР-м щыIэ УФСИН-м и унафэщI Мэржэхъу Мухьэмэд Iуэхур жэрдэм зыщIахэмрэ ар дэзыIыгъахэмрэ фIыщIэ яхуищIри, зэхэщIыкI, гущIэгъу зиIэ ныбжьыщIэхэм я къэкIуэнур дахэ хъуну ехъуэхъуащ.
— Языныкъуэ сурэтыщIхэм я лэжьыгъэхэр япэу утыку ирахьэуращи, мы Iуэху дахэмкIэ лъапэ махуэ техьэну сохъуэхъу. Сыщогугъ абыхэм ящыщ куэдым я цIэр сурэтыщI инхэм ябгъурытыну, — жиIащ музейм и къудамэм и унафэщI Къантемыр Ларисэ.
Сабий унэм и дохутыр нэхъыщхьэм и къалэнхэр зыгъэзащIэ Къэрмокъуэ Маритэ зэIущIэм кърихьэлIахэмрэ, абы зи лэжьыгъэ хэт ныбжьыщIэхэм-рэ фIыщIэ псалъэкIэ захуигъэзэри, выставкэм къекIуэлIахэм ящыщ я Сабий унэм щIэх-щIэхыурэ зэрекIуалIэр къыхигъэщащ. Сабийхэр хъумэным и дунейпсо махуэм зеиншэу, адэ-анэм я нэIэ щIэмыту къэнахэм лейуэ дащIэгупсысыпхъэу къызэрилъытэри дыщIигъужащ. Къэрмокъуэм зэрыжиIамкIэ, цIыкIухэм ахъшэкIэ къищынэмыщIа, гулъытэкIи я махуэшхуэхэр яхуэбгъэлъапIэуи уадэIэпыкъуфынущ. ФIы зыщIэнур щхьэусыгъуэ лъыхъуэркъым.
Щомахуэ Залинэ.
Сурэтхэр Къарей Элинэ трихащ.
